सुबह होते ही शुभ समाचार सारे गोकुल में फ़ैल गया कि नन्दबाबा के यहाँ पुत्र उत्पन्न हुआ है। गोकुल गाॉव में खुशियों की लहर दौड़ गई। नन्दजी को जब यह समाचार मिला कि यशोदा ने पुत्र को जन्म दिया है , तो उनके हर्ष की सीमा ना रही। प्रफुल्लित ह्रदय से नन्दराज जी पुत्र का जन्मोत्सव धूम -धाम से मानाने की तयारी में जुट गए। प्रातः काल ज्योतिष ब्राह्मणों को बुलवाकर स्वस्तिवाचन पूर्वक मंगल कार्य कराया। विधिपूर्वक जात-कर्म संस्कार करवाये। पितरों और देवताओं का पूजन करवाया। महामनस्वी नंदराय जी ने ब्राह्मणो को स्वर्ण , आभूषण, वस्त्र, गौएं,आदि अनेक वस्तुएँ दान की। पूरे गोकुल में मिठाइयाँ बाँटी गईं। देवतागण हर्षित हो आकाश से फूलों की वर्षा करने लगे। आम गोकुलवासी जन्म-समारोह को आकर्षक बनाने में किसी से पीछे नहीं रहे ।गोप-ग्वाले नृत्य करने लगे। जगह जगह ढोल, नगाड़े, मृदंग, वीणा, शंख, दुन्दुभि आदि बजाये जाने लगे। गायक मंगलगीत गाने लगे । सब ओर आनंद ही आनंद दिखाई दे रहा था। प्रफुल्लित गोपियाँ झूम-झूम कर गा रही थीं - नन्द के घर आनंद भयो, जय कन्हैया लाल की !